[image: ਗਰਭ ਡਿੱਗਣ ਨੂੰ ਗੰਭੀਰਤਾ ਨਾਲ ਲੈਣਾ ਜ਼ਰੂਰੀ ਹੈ]
ਸਮਰਥਨ ਦਰਸਾਉਣ ਲਈ ਇੱਕ ਮਾਰਗਦਰਸ਼ਿਕਾ
ਤੁਸੀਂ ਕੀ ਕਹਿ ਸਕਦੇ ਹੋ ਅਤੇ ਕੀ ਕਰ ਸਕਦੇ ਹੋ 
ਗਰਭ ਡਿੱਗਣਾ ਇਕੱਲੇਪਣ ਵਾਲਾ ਅਨੁਭਵ ਹੋ ਸਕਦਾ ਹੈ। ਅਕਸਰ ਇਸ ਦਾ ਕਾਰਨ ਇਹ ਹੁੰਦਾ ਹੈ ਕਿ ਲੋਕਾਂ ਨੂੰ ਇਹ ਨਹੀਂ ਪਤਾ ਹੁੰਦਾ ਕਿ ਸਹਾਇਤਾ ਕਰਨ ਲਈ ਕੀ ਕਹਿਣਾ ਜਾਂ ਕੀ ਕਰਨਾ ਚਾਹੀਦਾ ਹੈ। 
ਕਈ ਵਾਰ ਸਿਰਫ਼ ਧਿਆਨ ਨਾਲ ਸੁਣਨਾ ਜਾਂ ਗੱਲਬਾਤ ਕਰਨਾ ਵੀ ਵੱਡਾ ਫ਼ਰਕ ਪਾ ਸਕਦਾ ਹੈ। ਆਪਣੇ ਪਿਆਰੇ ਵਿਅਕਤੀ ਨੂੰ ਇਹ ਦੱਸਣ ਦਾ ਮੌਕਾ ਦਿਓ ਕਿ ਉਨ੍ਹਾਂ ਨੂੰ ਕਿਸ ਚੀਜ਼ ਦੀ ਲੋੜ ਹੈ, ਭਾਵੇਂ ਉਹ ਕੁੱਝ ਸਮਾਂ ਆਪਣੇ ਲਈ ਚਾਹੁੰਦੇ ਹੋਣ, ਕਿਸੇ ਦਾ ਸਾਥ ਚਾਹੁੰਦੇ ਹੋਣ ਜਾਂ ਗੱਲ ਕਰਨ ਦਾ ਮੌਕਾ। 
ਜਾਣੋ ਕਿ ਤੁਸੀਂ ਕੀ ਕਹਿ ਸਕਦੇ ਹੋ ਅਤੇ ਗਰਭ ਡਿੱਗਣ ਦਾ ਅਨੁਭਵ ਕਰ ਚੁੱਕੇ ਕਿਸੇ ਵਿਅਕਤੀ ਦੀ ਸਹਾਇਤਾ ਕਿਵੇਂ ਕਰ ਸਕਦੇ ਹੋ — ਭਾਵੇਂ ਉਨ੍ਹਾਂ ਨੂੰ ਤੁਹਾਡੀ ਕਿਸੇ ਵੀ ਤਰੀਕੇ ਨਾਲ ਲੋੜ ਹੋਵੇ।
ਗੱਲਬਾਤ ਦੀ ਸ਼ੁਰੂਆਤ ਕਿਵੇਂ ਕਰਨੀ ਹੈ?  
ਹੋ ਸਕਦਾ ਹੈ ਕਿ ਤੁਹਾਡੇ ਕੋਲ ਸਭ ਤੋਂ ਸਹੀ ਸ਼ਬਦ ਨਾ ਹੋਣ, ਅਤੇ ਇਹ ਬਿਲਕੁਲ ਠੀਕ ਹੈ। ਇੱਥੇ ਗੱਲਬਾਤ ਸ਼ੁਰੂ ਕਰਨ ਦੇ ਕੁੱਝ ਤਰੀਕੇ ਅਤੇ ਕੁੱਝ ਛੋਟੇ ਕਦਮ ਦਿੱਤੇ ਗਏ ਹਨ, ਜੋ ਮਦਦਗਾਰ ਹੋ ਸਕਦੇ ਹਨ। 
ਇਹ ਸਲਾਹ ਗਰਭ ਡਿੱਗਣ ਦਾ ਅਨੁਭਵ ਕਰ ਚੁੱਕੇ ਲੋਕਾਂ ਨਾਲ ਕੀਤੇ ਗਏ ਸਲਾਹ-ਮਸ਼ਵਰੇ ਦੇ ਆਧਾਰ 'ਤੇ ਤਿਆਰ ਕੀਤੀ ਗਈ ਹੈ, ਤਾਂ ਜੋ ਤੁਸੀਂ ਸਭ ਤੋਂ ਅਰਥਪੂਰਨ ਸਹਾਇਤਾ ਪ੍ਰਦਾਨ ਕਰ ਸਕੋ।

	ਕੀ ਕਹਿਣਾ ਹੈ?
	ਕੀ ਨਹੀਂ ਕਹਿਣਾ ਚਾਹੀਦਾ ਹੈ?

	“ਮੈਨੂੰ ਤੁਹਾਡੇ ਇਸ ਨੁਕਸਾਨ ਦਾ ਬਹੁਤ ਅਫ਼ਸੋਸ ਹੈ।” 
	“ਕੀ ਇਹ ਤੁਹਾਡੀ ਕਿਸੇ ਗ਼ਲਤੀ ਕਾਰਨ ਹੋਇਆ?”

	“ਤੁਸੀਂ ਜੋ ਵੀ ਮਹਿਸੂਸ ਕਰ ਰਹੇ ਹੋ, ਉਹ ਬਿਲਕੁਲ ਠੀਕ ਹੈ।”
	“ਸ਼ੁਕਰ ਕਰੋ ਕਿ ਤੁਹਾਡੇ ਹੋਰ ਬੱਚੇ ਹਨ।”

	“ਮੈਨੂੰ ਖੁਸ਼ੀ ਹੈ ਕਿ ਤੁਸੀਂ ਮੈਨੂੰ ਇਸ ਬਾਰੇ ਦੱਸਿਆ।”
	“ਤੁਸੀਂ ਇਸ ਵਿੱਚੋਂ ਬਾਹਰ ਆ ਜਾਓਗੇ।”

	“ਜੇਕਰ ਤੁਸੀਂ ਗੱਲ ਕਰਨੀ ਚਾਹੁੰਦੇ ਹੋ, ਤਾਂ ਮੈਂ ਤੁਹਾਡੀ ਗੱਲ ਸੁਣਨ ਲਈ ਮੌਜੂਦ ਹਾਂ।” 
	“ਘੱਟੋ-ਘੱਟ ਇਹ ਗਰਭ-ਅਵਸਥਾ ਦੇ ਸ਼ੁਰੂਆਤੀ ਪੜਾਅ ਵਿੱਚ ਹੋਇਆ।”

	“ਜੇਕਰ ਤੁਸੀਂ ਨਹੀਂ ਚਾਹੁੰਦੇ, ਤਾਂ ਸਾਨੂੰ ਇਸ ਬਾਰੇ ਗੱਲ ਕਰਨ ਦੀ ਲੋੜ ਨਹੀਂ ਹੈ।”
	“ਤੁਸੀਂ ਅਜਿਹਾ ਬੱਚਾ ਤਾਂ ਨਹੀਂ ਚਾਹੁੰਦੇ ਹੋਵੋਗੇ ਜਿਸ ਨੂੰ ਕੋਈ ਸਮੱਸਿਆ ਹੋਵੇ।”

	“ਮੈਨੂੰ ਨਹੀਂ ਪਤਾ ਕਿ ਕੀ ਕਹਾਂ, ਪਰ ਮੈਂ ਤੁਹਾਡੇ ਨਾਲ ਹਾਂ।”
	“ਇਸ ਤੋਂ ਵੀ ਮਾੜਾ ਹੋ ਸਕਦਾ ਸੀ।”

	“ਤੁਸੀਂ ਇਕੱਲੇ ਨਹੀਂ ਹੋ।”
	“ਘੱਟੋ-ਘੱਟ ਹੁਣ ਤੁਹਾਨੂੰ ਪਤਾ ਹੈ ਕਿ ਤੁਸੀਂ ਗਰਭਵਤੀ ਹੋ ਸਕਦੇ ਹੋ।”

	“ਕੀ ਕੋਈ ਅਜਿਹੀ ਗੱਲ ਹੈ ਜਿਸ ਵਿੱਚ ਮੈਂ ਤੁਹਾਡੀ ਮਦਦ ਕਰ ਸਕਦਾ/ਸਕਦੀ ਹਾਂ?”
	“ਹਰ ਚੀਜ਼ ਕਿਸੇ ਨਾ ਕਿਸੇ ਕਾਰਨ ਕਰਕੇ ਹੁੰਦੀ ਹੈ।”

	“ਮੈਂ ਤੁਹਾਡੇ ਬਾਰੇ ਸੋਚ ਰਿਹਾ/ਰਹੀ ਹਾਂ।”
	“ਉਹ ਅਜੇ ਅਸਲ ਵਿੱਚ ਬੱਚਾ ਨਹੀਂ ਸੀ।”

	“ਇਸ ਵਿੱਚ ਤੁਹਾਡੀ ਕੋਈ ਗ਼ਲਤੀ ਨਹੀਂ ਹੈ।”
	“ਸ਼ਾਇਦ ਇਹ ਹੋਣਾ ਹੀ ਨਹੀਂ ਸੀ।”

	“ਮੈਂ ਤੁਹਾਨੂੰ ਪਿਆਰ ਕਰਦਾ/ਕਰਦੀ ਹਾਂ।” 
	ਜਾਂ ਫਿਰ ਕੁੱਝ ਵੀ ਨਾ ਕਹਿਣਾ।



ਜੇਕਰ ਤੁਹਾਨੂੰ ਲੱਗਦਾ ਹੈ ਕਿ ਤੁਸੀਂ ਕੋਈ ਗ਼ਲਤ ਗੱਲ ਕਹਿ ਦਿੱਤੀ ਹੈ ਜਾਂ ਕੁੱਝ ਅਜਿਹਾ ਕਰ ਦਿੱਤਾ ਹੈ ਜੋ ਠੀਕ ਨਹੀਂ ਸੀ, ਤਾਂ ਇਸਨੂੰ ਸਵੀਕਾਰੋ ਅਤੇ ਆਪਣੀ ਕਹੀ ਗੱਲ ਲਈ ਮਾਫ਼ੀ ਮੰਗੋ। ਦੇਖਭਾਲ ਸੰਪੂਰਨਤਾ ਨਾਲੋਂ ਵੱਧ ਮਾਇਨੇ ਰੱਖਦੀ ਹੈ।
ਹੋਰ ਤਰੀਕੇ, ਜਿਨ੍ਹਾਂ ਨਾਲ ਤੁਸੀਂ ਮਦਦ ਕਰ ਸਕਦੇ ਹੋ
ਇਕੱਠੇ ਸਮਾਂ ਬਿਤਾਉਣਾ ਜਾਂ ਮਦਦ ਦੀ ਪੇਸ਼ਕਸ਼ ਕਰਨਾ ਬਹੁਤ ਮਾਇਨੇ ਰੱਖ ਸਕਦਾ ਹੈ। ਆਪਣੀ ਪਰਵਾਹ ਦਰਸਾਉਣ ਦੇ ਕੁੱਝ ਸੌਖੇ ਤਰੀਕੇ ਇਹ ਹਨ:
[image: ]ਗ਼ੈਰ-ਰਸਮੀ ਮੁਲਾਕਾਤ 
ਇਸ ਵਿੱਚ ਇਕੱਠੇ ਸੈਰ ਕਰਨ ਜਾਣਾ, ਟੀਵੀ ਦੇਖਣਾ ਜਾਂ ਇਕੱਠੇ ਖਾਣਾ ਬਣਾਉਣਾ ਸ਼ਾਮਲ ਹੋ ਸਕਦਾ ਹੈ — ਜਿੱਥੇ ਤੁਹਾਡਾ ਪਿਆਰਾ ਵਿਅਕਤੀ ਆਪਣੀ ਲੋੜ ਅਨੁਸਾਰ ਜਿੰਨੀ ਚਾਹੇ ਓਨ੍ਹੀ ਜਾਂ ਘੱਟ ਗੱਲ ਕਰ ਸਕਦਾ ਹੈ। 
[image: ]ਉਨ੍ਹਾਂ ਨੂੰ ਅਪੋਇੰਟਮੈਂਟ ਲਈ ਲੈ ਕੇ ਜਾਣਾ
ਆਉਣ-ਜਾਣ ਵਿੱਚ ਮਦਦ ਕਰਨਾ ਅਤੇ ਉਨ੍ਹਾਂ ਦਾ ਸਾਥ ਦੇਣਾ ਇਸ ਅਨੁਭਵ ਨੂੰ ਘੱਟ ਇਕੱਲੇਪਣ ਵਾਲਾ ਬਣਾ ਸਕਦਾ ਹੈ।
[image: ]ਘਰੇਲੂ ਕੰਮਾਂ ਵਿੱਚ ਮਦਦ ਕਰਨਾ
ਬਰਤਨ ਧੋਣਾ, ਕਿਰਿਆਨੇ ਦਾ ਸਮਾਨ ਲਿਆਉਣ ਵਿੱਚ ਮਦਦ ਕਰਨਾ, ਕੱਪੜੇ ਸੁਕਾਉਣ ਲਈ ਪਾਉਣਾ ਜਾਂ ਘਰ ਵਿੱਚ ਵੈਕਿਊਮ ਕਰਨਾ ਵਰਗੇ ਸਧਾਰਨ ਕੰਮ ਵੀ ਤੁਹਾਡੀ ਪਰਵਾਹ ਨੂੰ ਦਰਸਾ ਸਕਦੇ ਹਨ। 
[image: ]ਉਨ੍ਹਾਂ ਦੇ ਪਾਲਤੂ ਜਾਨਵਰਾਂ ਜਾਂ ਬੱਚਿਆਂ ਦੀ ਦੇਖਭਾਲ ਕਰਨਾ
ਜੇਕਰ ਉਨ੍ਹਾਂ ਨੂੰ ਕੁੱਝ ਸਮਾਂ ਇਕੱਲੇ ਰਹਿਣ ਦੀ ਲੋੜ ਹੋਵੇ, ਜਾਂ ਕਿਸੇ ਅਪੋਇੰਟਮੈਂਟ 'ਤੇ ਜਾਣਾ ਹੋਵੇ।
[image: ]ਉਨ੍ਹਾਂ ਲਈ ਕੋਈ ਛੋਟਾ ਤੋਹਫ਼ਾ ਛੱਡਣਾ
ਕਿਸੇ ਦੀ ਮਨਪਸੰਦ ਚੀਜ਼, ਫੁੱਲ ਜਾਂ ਘਰ ਵਿੱਚ ਬਣਾਇਆ ਹੋਇਆ ਖਾਣਾ ਲੈ ਕੇ ਜਾਣਾ, ਉਨ੍ਹਾਂ ਵੱਲੋਂ ਬਹੁਤ ਸਰਾਹਿਆ ਜਾ ਸਕਦਾ ਹੈ।
[image: ]ਨਿਯਮਤ ਸੰਪਰਕ ਬਣਾਈ ਰੱਖਣਾ
ਗਰਭ ਡਿੱਗਣ ਤੋਂ ਬਾਅਦ ਦੇ ਹਫ਼ਤਿਆਂ ਅਤੇ ਮਹੀਨਿਆਂ ਦੌਰਾਨ ਉਨ੍ਹਾਂ ਨੂੰ ਸੁਨੇਹਾ ਭੇਜ ਕੇ ਉਨ੍ਹਾਂ ਦਾ ਹਾਲ-ਚਾਲ ਪੁੱਛਣਾ, ਉਨ੍ਹਾਂ ਨੂੰ ਇਹ ਮਹਿਸੂਸ ਕਰਵਾ ਸਕਦਾ ਹੈ ਕਿ ਉਨ੍ਹਾਂ ਨੂੰ ਸਹਾਰਾ ਅਤੇ ਸਹਾਇਤਾ ਮਿਲ ਰਹੀ ਹੈ।


[image: QR ਕੋਡ ਨਾਲ ਲਿੰਕ ਕਰਨਾ www.health.gov.au/miscarriage-matters]ਧਿਆਨ ਨਾਲ ਗੱਲ ਸੁਣਨਾ, ਜਾਣਕਾਰੀ ਪ੍ਰਾਪਤ ਕਰਨਾ ਅਤੇ ਇਕੱਠੇ ਸਮਾਂ ਬਿਤਾਉਣਾ ਕਿਸੇ ਵਿਅਕਤੀ ਨੂੰ ਘੱਟ ਇਕੱਲਾਪਣ ਮਹਿਸੂਸ ਕਰਨ ਵਿੱਚ ਸੱਚਮੁੱਚ ਮਦਦ ਕਰ ਸਕਦਾ ਹੈ।ਇਹ ਸਰੋਤ ਆਸਟ੍ਰੇਲੀਆਈ ਸਰਕਾਰ ਵੱਲੋਂ ਤਿਆਰ ਕੀਤਾ ਗਿਆ ਹੈ। ਇਹ ਗਰਭ ਡਿੱਗਣ ਦਾ ਅਨੁਭਵ ਕਰ ਚੁੱਕੇ ਵੱਖ-ਵੱਖ ਲੋਕਾਂ ਨਾਲ ਕੀਤੇ ਗਏ ਸਲਾਹ-ਮਸ਼ਵਰੇ ਦੇ ਆਧਾਰ 'ਤੇ ਤਿਆਰ ਕੀਤਾ ਗਿਆ ਹੈ।
ਹੋਰ ਮੁਫ਼ਤ ਸਰੋਤਾਂ ਲਈ www.health.gov.au/miscarriage-matters 'ਤੇ ਜਾਓ ਜਾਂ ਇਹ QR ਕੋਡ ਸਕੈਨ ਕਰੋ।
ਜੇਕਰ ਤੁਹਾਡਾ ਜਾਂ ਤੁਹਾਡੇ ਕਿਸੇ ਨਜ਼ਦੀਕੀ ਵਿਅਕਤੀ ਦਾ ਗਰਭ ਡਿੱਗਿਆ ਹੈ, ਤਾਂ ਸਹਾਇਤਾ ਉਪਲਬਧ ਹੈ। ਤੁਸੀਂ ਇਕੱਲੇ ਨਹੀਂ ਹੋ।


	[image: ਸਹਾਇਤਾ ਸੰਗਠਨ "ਦ ਪਿੰਕ ਐਲੀਫੈਂਟਸ ਸਪੋਰਟ ਨੈੱਟਵਰਕ" ਲਈ ਲੋਗੋ।]
	[image: ਸਹਾਇਤਾ ਸੰਗਠਨ "ਰੈੱਡ ਨੋਜ਼" ਲਈ ਲੋਗੋ।]
	[image: ਸਹਾਇਤਾ ਸੰਗਠਨ "ਮਿਸਕੇਰੀਏਜ ਆਸਟ੍ਰੇਲੀਆ" ਲਈ ਲੋਗੋ।]
	[image: ਸਹਾਇਤਾ ਸੰਗਠਨ "13 ਯਾਰਨ" ਲਈ ਲੋਗੋ।]

	ਸ਼ੁਰੂਆਤੀ ਪੜਾਅ ਵਿੱਚ ਗਰਭ ਡਿੱਗਣ ਦੇ ਨੁਕਸਾਨ ਤੋਂ ਬਾਅਦ ਪੀਅਰ-ਸਪੋਰਟ (ਸਾਥੀਆਂ ਦੀ ਸਹਾਇਤਾ) ਅਤੇ ਜਾਣਕਾਰੀ। pinkelephants.org.au 'ਤੇ ਜਾਓ,        ਜਾਂ ਮਦਦ ਲਈ ਹੈਲਪਲਾਈਨ             1300 726 306 'ਤੇ ਫ਼ੋਨ ਕਰੋ
	ਗਰਭ ਡਿੱਗਣ ਦੇ ਨੁਕਸਾਨ ਤੋਂ ਬਾਅਦ ਦੁੱਖ ਅਤੇ ਸੋਗ ਦੇ ਸਮੇਂ ਲਈ ਮੁਫ਼ਤ ਸਹਾਇਤਾ। 24 ਘੰਟੇ, ਹਫ਼ਤੇ ਦੇ 7 ਦਿਨ ਉਪਲਬਧ ਸਹਾਇਤਾ ਲਾਈਨ          1300 308 307 'ਤੇ ਫ਼ੋਨ ਕਰੋ,            ਜਾਂ rednose.org.au 'ਤੇ ਜਾਓ
	ਗਰਭ ਡਿੱਗਣ ਬਾਰੇ ਸਹਾਇਤਾ 
ਅਤੇ ਜਾਣਕਾਰੀ। miscarriageaustralia.com.au 'ਤੇ ਜਾਓ।

	ਐਬੋਰਿਜ਼ਨਲ ਅਤੇ ਟੋਰੇਸ ਸਟ੍ਰੇਟ ਆਈਲੈਂਡਰ ਲੋਕਾਂ ਲਈ ਸਹਾਇਤਾ। 
13 92 76 'ਤੇ ਫ਼ੋਨ ਕਰੋ

